
Økonomien ved Universitetene

Bakgrunn og formål

I statsbudsjettet for 2003 (St.prp.nr 1) varslet departementet at det i 2003 ville bli i satt i gang et arbeid med å gå igjennom økonomien ved universitetene. 

UFD nedsatte en arbeidsgruppe bestående av representanter fra alle de fire universitetene og departementet med sikte på å utarbeide en rapport om økonomien ved universitetene innen utgangen av juli i år. Gruppen hadde til oppgave å:

· Foreta en generell vurdering av universitetenes økonomi ved å se på utviklingen over tid og ved sammenlikning av institusjonene. 

· Vurdere ressursbruk knyttet til de særskilte oppgavene universitetene har.

· Foreta kartlegging av administrative stillinger

· Vurdere departementets rapporteringskrav

Arbeidsgruppen leverte innstillingen 1. juni, og denne følger vedlagt. Videre følger som vedlegg kommentarer til innstillingen fra professor Arild Hervik som er leder for det nasjonale kostnadsberegningsutvalget. Vedlagt følger også en oversikt over sentrale tabeller fra innstillingen.

Formålet med dette saksfremlegget er å oppsummere hovedkonklusjonene i innstillingen . Videre ønsker universitetsdirektøren å synliggjøre og kommentere noen av de utfordringer Universitetet står overfor sett i lys av de utviklingstrekk og institusjonssammenlikninger som er omtalt i rapporten. 

Rapportens konklusjoner

I del 3 omtales de særskilte oppgavene universitetene har sett i forhold til de statlige høgskolene. Dette gjelder:

· Grunnforskning 

· Forskerutdanning

· Nasjonalt ansvar for ”små fag” (bredt fagtilbud)

· Museumsvirksomhet og biblioteksdrift

· Drift av forskningsfartøy

· Klinikkvirksomhet (medisin, psykologi og odontologi).

· Drift av fellesfunksjoner (SOFF, Samordnet opptak med mer)

Universitetsdirektøren vil understreke at denne type oppgaver er kostnadskrevende og at de i liten grad finansieres gjennom  resultatkomponentene i det nye nasjonale finansieringssystemet. Det vil si at en stor del av disse utgiftene dekkes gjennom basisbevilgningen og den strategiske forskningsbevilgningen. 

Arbeidsgruppen mener at arbeidsdelingen mellom institusjonene når det gjelder små fag bør videreutvikles ut fra både faglige og ressursmessige hensyn. Videre legger arbeidsgruppen vekt på at bredden i fagtilbudet opprettholdes nasjonalt. 

Arbeidsgruppen understreker at det i ressursanalysesammenheng må tas hensyn til at universitetene har stor grad av faglig frihet, og at de derfor selv kan prioritere hvor mye ressurser som skal brukes til de ulike formål. Arbeidsgruppen har derfor i hovedsak presentert de særskilte oppgavene til universitetene uten å gå detalj når det gjelder å sammenlikne ressursbruk på de ulike aktivitetene/oppgavene.

I rapporten fremgår det at ressursbruk knyttet til doktorgradsutdanningen utgjør ca 10 % av grunnbudsjettet til institusjonene (lønn og kontorhold for stipendiatene samt utgifter til veiledning). Når det gjelder midler til grunnforskning peker arbeidsgruppen på at også en del av den statlige andelen av disse midlene kanaliseres via Forskningsrådet og ikke kun over grunnbudsjettet til institusjonene. Tabellene 3.1, 3.2 og 3.3 i rapporten viser at det har vært en betydelig økning i tildeling av FoU- ressurser i løpet av 1980 og 1990- årene. 

I del 4 tas spørsmålet om kostnadsstruktur og omstillingsevne opp. Arbeidsgruppen viser her til de omlegginger som nå skjer i sektoren som en følge av økte organisatoriske og faglige  friheter samt krav om ny gradsstruktur og nye undervisnings- og evalueringsformer. 

Arbeidsgruppen mener imidlertid at utgiftsstrukturen med stor andel fast lønn og betydelige utgifter knyttet til drift og vedlikehold av bygningsmassen, begrenser muligheten til å gi gode forskningsbetingelser og å kunne gjennomføre planmessige omstillinger. Innføring av internhusleie vil imidlertid etter gruppas syn bidra til en mer rasjonell arealutnyttelse.

Utviklingen i det nasjonale finansieringssystemet beskrives i del 5. Arbeidsgruppens konklusjon er at den nye finansieringsmodellen som ble innført i 2003, gir tilstrekkelig sterke insentiver til resultatoppnåelse innenfor undervisning og forskning, og at modellen bør få virke en stund før den eventuelt revideres. 

I del 6 og 7 beskrives utviklingen i bevilgning og kostnader fra 1988 og frem til i dag for universitetene. Når det gjelder perioden fra 1998 til 2003 er denne omtalt i kapittel 7. 

Tabell 7.3 i del 7 viser utviklingen i bevilgningen fra 1998 til 2003 i faste 1998-kroner, justert for tekniske endringer (blant annet innføring av nettobudsjettering). Videre er utgifter til utstyr i forbindelse med byggeprosjekter tatt ut. Omregnet til prosent viser tabellen at det har vært en samlet realvekst i driftsbevilgningen til universitetene i denne 5-års perioden på ca 19 %. Det vil si en gjennomsnittlig årlig realvekst på 3,6 %. Den prosentvise økningen for hver av universitetene er som følger: UiO ca 16 %, UiB ca 19%, NTNU ca 25 % og UiTø ca 18%. Den store økningen til NTNU må ses i sammenheng med den kompensasjonen NTNU fikk ved overgang fra 4,5- til 5-årig siv-ing. studium. Justert for denne kompensasjonen som var på 54 mill er økning i bevilgningen til NTNU på ca 21 % i perioden 1998-2003. 

Dersom man ser på utviklingen i bevilgningen fra 1998 frem til 2002, det vil si før det nye finansieringssystemet ble innført, lå realveksten på mellom 14% og 15% for universitetene med unntak av NTNU som hadde en vekst på 17%
.  Ved fordeling av bevilgningen i 2003 etter nytt finansieringssystem fikk UiO et kutt i bevilgningen på ca 29 mill som følge av en negativ utviklingen i resultatkomponentene, mens UiB fikk en økning i bevilgningen på ca 17 mill som følge av en positiv utvikling i tilsvarende komponenter i det nye finansieringssystemet. UiTø hadde i 2003 en økning i uttellingen på ca 7 mill, mens NTNU hadde en økning i uttellingen på resultatkomponentene på ca 1,5 mill. 

Tabell 7.3 og de beregninger som er gjort over, viser altså at økningen i bevilgningen over statsbudsjettet har vært relativt jevnt fordelt mellom universitetene i den perioden vi her ser på, særlig gjelder dette frem til det nye finansieringssystemet ble innført i 2003. Effekten av det nye finansieringssystemet medførte en større skjevfordeling av veksten i bevilgningen til universitetene enn tidligere. I årene fremover vil budsjettutviklingen i større grad avhenge av utviklingen i resultatkomponentene i det nye finansieringssystemet, særlig vil utviklingen i studiepoengsproduksjonen være avgjørende for de fremtidige bevilgninger. 

Det kan synes som et paradoks at det har vært en realøkning i bevilgningen til universitetene de senere årene samtidig som flere fagmiljø og fakultet opplever den økonomiske situasjonen som stadig vanskeligere. Dette må ses i sammenheng med at økningen i bevilgningen har vært øremerket nye tiltak/oppgaver. Økningen i bevilgningen til universitetene har de senere årene kommet i form av midler til stipendiat- og, postdoktorstillinger, strategiske forskningsmidler og vitenskapelig utstyr. Videre er det tildelt midler til omstillingstiltak/kvalitetsreformen. Disse ”friske” midlene skaper i stor grad økt aktivitetsnivå, men kommer i liten grad de etablerte fagmiljøene til del i form av frie midler som kan brukes til løpende drift og utstyrsinvesteringer. Tvert imot har bevilgningskuttene som følge av studentnedgangen på slutten av 1990-tallet (reduksjon i studentmåltall) bidratt til reduksjon i bevilgningene til de etablerte fagmiljøene. En stor del av universitetets kostnader er bundet i faste stillinger og bygningsmessige infrastruktur, og disse utgiftene har det vært vanskelig å redusere i takt med studentnedgangen. Det er derfor i første rekke de frie driftsmidlene som har blitt redusert. 

Tabell 7.5 viser at bevilgningen per student har økt i løpet av denne perioden for alle universitetene. Videre fremgår det av tabellen at UiTø har den største bevilgningen per student av universitetene, mens UiO ligger lavest. Arbeidsgruppen skriver at noe av forskjellen i bevilgningen per student kan forklares ved ulikhet i fagportefølje
 (jf tabell 7.13) og omfanget av doktorgradsutdanning. Korrigert for dette er det likevel ”ikke-ubetydelige ulikheter mellom universitetene”. 

Tabell 7.8 viser at alle universitetene har hatt en økning i faglige årsverk i perioden, UiTø har hatt den største økningen, mens UiO har hatt minst økning. Av tabell 7.9 s 35 fremgår det at UiO har flest studenter per faglig ansatt, mens UiTø har færrest studenter per faglig ansatt.

Tabell 7.10 og 7.11 viser antall studenter per faglig ansatt ved de ulike fakultetene. Fakultetene ved UiTø kommer her bedre ut enn sine søsterfakulteter ved de andre universitetene, med unntak av Med.fak. der UiTø har omtrent det samme antall studenter per faglig ansatt som ved tilsvarende fakulteter i Sør-Norge. 

De ”gunstige” forholdstallene til UiTø sammenliknet med de andre universitetene må, i tillegg til de momentene som er nevnt over, ses i sammenheng med at UiTø har et bredt fagtilbud, og at en del sentrale fagområder har få studenter. Dette gjelder spesielt realfag og humanistiske fag. De forholdstallsberegningene som er gjort over reflekterer at UiTø har en større basisbevilgning enn de andre universitetene (jf tabell 5.2 ). 

Tabell 7.16 viser at det har vært en betydelig økning i eksternt finansiert virksomhet i perioden og at en stor del av denne økningen skyldes økning i bevilgningen fra Forskningsrådet (tabell 7.17). Arbeidsgruppen peker på at den eksternt finansierte virksomheten ikke er fullfinansiert og vil medføre kostnader som må finansieres over grunnbudsjettet til institusjonene. 

Tabell 8.1 og 8.2  viser at den prosentvise økningen i administrative årsverk har vært større ved UiTø enn de andre universitetene i perioden 1998 til 2002 og at UiTø har betydelig færre studenter per administrative stilling enn de andre universitetene. Sistnevnte forhold kan delvis forklares med at UiTø har mange små fag og at man dermed ikke har de samme administrative stordriftsfordelene som de andre universitetene. Når det gjelder forholdet mellom faglige og administrative årsverk fremgår det av tabell 8.1 at UiTø har færrest antall faglige årsverk per administrativt årsverk, mens NTNU har flest faglige årsverk per administrativt årsverk. 

Universitetsdirektørens vurdering

Som det fremgår av rapporten har UiTø i dag en større bevilgning per student enn de andre universitetene. Dette reflekteres også i den prosentvise størrelsen på basisbevilgningen til UiTø i det nye finansieringssystemet. Basisbevilgningens størrelse må for det første ses i sammenheng med at UiTø har en stor andel kostnadskrevende studier i fagporteføljen (medisin, farmasi, psykologi, realfag og fiskerifag). For det andre har UiTø i dag mange små fag med relativt lavt studenttall. Dette gjør det vanskelig å utnytte stordriftsfordeler, og bevilgningen per student blir derfor høy. Fagporteføljen til UiTø har inntil nå  i stor grad vært politisk bestemt ved at oppretting og nedlegging av fag i hovedsak har vært vedtatt av departement og storting. I tillegg til disse forholdene kommer avstandskostnader (reise- og oppholdsutgifter) som bidrar ytterligere til kostnadsforskjellene. 

Med økt fokus på resultater i utdanning og forskning, større konkurranse om studenter og forskningsmidler og økt indre selvstyre for institusjonene
, er rammebetingelsene for Universitetet i endring, og det er ingen selvfølge at det i fremtiden vil være politisk aksept for at UiTø skal ha vesentlig mer penger per student enn andre universiteter. Resultatdelen av bevilgningen til universitetene vil sannsynligvis øke på sikt, mens basiskomponenten vil gå ned. For å opprettholde eller øke den samlede bevilgningen til Universitetet må resultatuttellingen øke. Dette vil igjen måtte få konsekvenser for prioritering mellom ulike fag og studier i ressursfordelingssammenheng. I den grad man ønsker å øke den samlede budsjettrammen, vil dette må innebære at fag/studier med potensial for økt studenttilgang/studiepoengsproduksjon prioriteres. Det samme gjelder for uttelling innenfor forskning/forskerutdanning. Målet om å øke/opprettholde de samlede økonomiske rammene må imidlertid veies opp mot andre mål for Universitetet, herunder prioritering av spesielle fagområder. 

Rapporten viser at det ved UiTø er færre studenter per administrativ stilling og færre vitenskapelige stillinger per administrativ stilling enn ved de andre universitetene. Dette indikerer at det er potensial for bedre utnyttelse av de administrative ressursene enn det vi har i dag. Spørsmålet om administrativ ressursbruk må ses i sammenheng med hvordan Universitetet er organisert i enheter, arbeidsfordeling mellom nivåene (sentralt, fakultet, institutt) og de ansattes kompetanse. 

Sammenliknet med de øvrige universitetene, har UiTø mange små fakultet/enheter/institutter. Videre er det betydelig forskjell mellom de største og minste enhetene noe som vanskeliggjør en enhetlig delegasjonsstruktur når det gjelder administrative oppgaver og beslutningsmyndighet. For å kunne utnytte administrative stordriftsfordeler (i form av kvalitet og kostnadseffektivitet) kreves det en viss størrelse på enhetene. Det pågår et omfattende arbeid ved Universitetet for å gjennomgå organisasjonsstrukturen, det vises her til Hum.fak. og NFH. Universitetsdirektøren vil vurdere effekten av disse tiltakene og vurdere ytterligere endring i dagens organisasjonsstruktur.

Økt selvstyre, større eksterne krav, større krav til IT-kompetanse og høyere endringstakt, stiller økende krav til faglig kompetanse hos det administrative personalet ved Universitetet. Universitetsdirektøren vil legge vekt på at dette reflekteres i rekrutteringen til administrative stillinger ved Universitetet i årene fremover. 

For universitetsdirektøren er det et mål at den administrative ressursbruken som en andel av de samlede utgiftene til Universitetet skal gå ned, slik at administrative stillinger over tid  kan frigjøres til fordel for vitenskapelige stillinger. Det er viktig å starte slike prosesser tidlig for dermed å kunne få en planmessig gjennomføring. Universitetsdirektøren vil derfor vurdere prosedyrer ved nytilsettinger i teknisk-administrative stillinger.

Vedlegg 1: Gjennomgang av økonomien ved universitetene – innstilling fra arbeidsgruppe

Vedlegg 2: Økonomien ved universitetene – betenkning ved Arild Hervik

Vedlegg 3: Sentrale tabeller fra innstillingen.

Saksbehandler: Atle Engebretsen

� Justert for kompensasjon for overgang til 5-årig siv.ing,studium.


� Sammensetningen av kostnadskrevende kontra mindre kostnadskrevende fag


� Universitetene kan selv vedta oppretting/nedlegging av fag, fastsette intern organisering etc.

